Președintele Consiliului Județean Suceava, Gheorghe Flutur, a declarat că oferta turistică a Bucovinei este promovată la Congresul Partidului Popular European care are loc zilele acestea la București. În cursul zilei de miercuri, Gheorghe Flutur a ținut să salute participanții în standul Bucovinei, unde sunt prezente câteva embleme specifice zonei, cum ar fi ceramica de Marginea, cu roata olarului, încondeieri de ouă cu modele tradiționale și unicate, pictură naivă, o parte dintre produsele bio și tradiționale din județul Suceava, de la fructe de pădure, la dulceață, zacuscă sau merele de Fălticeni. "Toate acestea sunt prezentate într-un cadru specific, pregătit pentru a primi vizita celor 13 șefi de stat și de guvern și a peste 2.000 de participanți la Congres. În stand am organizat o prezentare consistentă a ofertei turistice, inclusiv prin materiale video. Pe același ecran vor fi prezentate și imagini din Punctul de Trecere a Frontierei Siret în perioada crizei refugiaților, care a urmat debutului războiului de peste graniță. De asemenea, prezentăm exemple de succes ale administrației liberale, demne de a fi preluate peste tot", a transmis Gheorghe Flutur. De precizat că liderul liberalilor suceveni, Gheorghe Flutur, face parte din echipa celor cu drept de vot din PNL, vot care se desfășoară miercuri și joi, și care vor stabili candidatul la președinția Comisiei Europene, premierul european, dar și prioritățile UE pentru perioada următoare.
"PNL susține cu toată forța dezvoltarea comunităților locale și regionale prin promovarea unei descentralizări mai puternice. PNL susține păstrarea valorilor noastre tradiționale, Familia, Școala, Biserica, Armata țării, care ne dau identitatea națională și respectul față de tradiții și înaintași", a mai spus Flutur. El a adăugat că alături de liderul PNL, Nicolae Ciucă, va participa la mai multe întâlniri bilaterale cu diverși șefi de stat și de guvern. Președintele PNL Suceava a precizat că astfel va avea ocazia să discute mai mult despre județul Suceava și Regiunea de Nord-Est a României. "Interesul nostru este să arătăm proiecte la care am lucrat, să arătăm volumul mare de fonduri europene atrase, să arătăm că administrația liberală de la Suceava este un model care ar putea fi urmat și care merită susținut", a încheiat Gheorghe Flutur.